11
Tuhan Allah pung jubir dua orang yang hebat
1 Ais dong sorong kasi sang beta satu kayu ukur yang panjang sama ke tongkat. Ju Tuhan Allah parenta sang beta bilang, “Yohanis, lu bangun su ko pi ukur Beta pung Ruma Sambayang Pusat deng dia pung meja korban di kota Yerusalem. Deng itong samua orang yang ada sambayang di situ.✡ 2 Ma sonde usa ukur itu Ruma Sambayang pung kintal, te itu tampa su sarakan kasi suku-bangsa laen yang sonde kanál sang Beta. Nanti dong datang inja-inja bekin kamomos Beta pung kota tu, sampe 42 bulan (andia 1.260 hari).✡ 3 Nanti Beta utus Beta pung orang dua di situ, ko dong jadi Beta pung jubir. Nanti dong pake pakean duka deng kasi tau pasán dari Beta, sampe itu 1.260 hari su abis.”
4 Tuhan Allah pung jubir Sakaria su tulis memang dari dolu, soꞌal ini dua jubir ni. Dia pake gambar dua pohon saitun deng dua tampa taro lampu yang badiri mangada pi Tuhan Allah, yang hak parenta sang samua orang di dunya.✡ 5 Kalo ada orang yang mau bekin calaka sang Tuhan Allah pung jubir dua ni, nanti api kaluar dari dong pung mulu ko bekin angus dong pung musu samua. Deng bagitu, samua orang yang mau bekin susa sang dong, pasti mati. 6 Waktu dong dua jadi Tuhan pung jubir di bumi, Dia kasi kuasa sang dong ko tutu ujan. Dia ju kasi kuasa ko bekin mata aer jadi dara, deng kuasa ko bawa macam-macam calaka di ini bumi, iko dong pung mau-mau sa.✡
7 Kalo dong pung waktu ko kasi tau Tuhan pung pasán dong su abis, nanti satu binatang buas kaluar dari lobang sangsara yang sonde ada pung dasar. Dia baparáng lawan dong dua, sampe dia kasi kala deng bunu bekin mati sang dong.✡ 8-9 Deng bagitu, dong dua mati di itu kota bésar yang dolu orang bunu dong pung Tuhan di kayu palang. Te itu kota tu, su jadi kota jahat sama ke Sodom deng Masir tempo dolu. Nanti orang dong lempar buang itu jubir dong pung mayat di jalan, sampe tiga hari satenga. Ais orang dari samua suku, samua bangsa, samua bahasa, deng samua negara datang manonton itu dua mayat. Dong ju sonde kasi isin ko kubur,✡ 10 tagal dong sanáng lia itu dua orang su mati. Te dong dua yang maen ganggu samua orang di bumi pung pikiran. Jadi dong rame-rame bekin pesta, deng bakirim hadia kasi satu deng satu.
11 Ma tiga hari satenga abis, nanti Tuhan Allah kasi napas sang dong, ko dong idop kambali. Ais samua orang yang dapa lia sang dong, gamatar dingin.✡ 12 Ais, itu jubir dua nanti dengar satu suara karás dari langit, yang suru sang dong bilang, “Woi! Bosong dua mari nae datang di sini su!” Ju dong dua taꞌangka nae pi langit deng awan tutu bungkus sang dong. Lia bagitu ju, dong pung musu dong tanganga bodo.✡ 13 Takuju sa ju, ada tana tagoyang yang hebat. Kalo kotong itong samua ruma di kota, dari sapulu ruma, ada satu yang rubu. Deng ada tuju ribu orang yang mati. Orang laen yang sonde mati dong, jadi taku mau mati. Ma nanti dong ju kasi hormat sang Tuhan Allah, tagal Dia yang pegang parenta di sorga.✡
14 Deng bagitu, calaka nomer dua su lewat. Ma awas, ó! Te calaka nomer tiga su mau datang na.
Tiop tarompet nomer tuju — Tuhan Allah deng Yesus Kristus pegang parenta di bumi
15 Ais itu, Tuhan pung ana bua dari sorga nomer tuju tiop dia pung tarompet. Takuju sa, beta dengar banya suara rame-rame datang dari sorga bilang,
“Sakarang yang pegang parenta di bumi,
cuma Tuhan Allah deng Kristus,
andia Tuhan pung Orang yang Dia su pili ame dari dolu.
Nanti Tuhan Allah pegang parenta tarús sama ke Raja, sampe salamanya.”✡
16 Itu 24 katua yang ada dudu di korsi parenta di Tuhan Allah pung muka tu, dong ju dengar itu suara dong. Ais dong jato tikam lutut deng muka sampe di tana, ko puji-puji sang Tuhan Allah, 17 deng manyanyi bilang,
“Oo, Tuhan Allah!
Botong pung Bos!
Botong pung Allah!
Tuhan yang parenta samua.
Tuhan yang kuasa samua.
Tuhan yang ada dari dolu-kala.
Tuhan yang ada sakarang.
Botong minta tarima kasi sang Tuhan,
tagal Tuhan su pake Tuhan pung kuasa yang bésar,
ko pegang parenta di bumi.
18 Ma suku-bangsa dong mara,
te dong sonde mau iko sang Tuhan.
Ma sakarang Tuhan ju mara,
tagal dong sonde mau kanál sang Dia.
Sakarang dia pung waktu su sampe,
ko Tuhan hukum sang orang yang sonde mau toe sang Dia.
Sakarang dia pung waktu su sampe,
ko Tuhan kasi ancor orang yang bekin ancor orang laen.
Sakarang dia pung waktu su sampe,
ko Tuhan pareksa orang mati dong pung parkara.
Sakarang dia pung waktu su sampe,
ko Tuhan balas Tuhan pung orang suru-suru dong pung karingat.
Andia Tuhan pung jubir dong,
deng Tuhan pung orang dong,
kici-bésar, tua-muda.
Tuhan balas kasi samua orang,
yang kasi hormat sang Tuhan pung nama.”✡
19 Ais itu, beta dapa lia di sorga, Tuhan pung Ruma Sambayang pung pintu ada tabuka. Tarús beta dapa lia itu peti yang dolu dong pake simpan Tuhan Allah pung parenta yang ada tatulis di batu. Ju kilat basambar pi-datang, guntur babunyi bésar basambung, bumi tagoyang-goyang, deng ujan es batu yang barát jato turun dari langit.✡
✡ 11:1 Yeskial 40:3; Sakaria 2:1-2 ✡ 11:2 Lukas 21:24 ✡ 11:4 Sakaria 4:3, 11-14 ✡ 11:6 1 Raja-raja dong 17:1; Kaluar dari Masir 7:17-19; 1 Samuel 4:8 ✡ 11:7 Daniel 7:7; Dunya Model Baru 13:5-7, 17:8; Daniel 7:21 ✡ 11:8-9 Yesaya 1:9-10 ✡ 11:11 Yeskial 37:10 ✡ 11:12 2 Raja-raja dong 2:11 ✡ 11:13 Dunya Model Baru 6:12, 16:18 ✡ 11:15 Kaluar dari Masir 15:18; Daniel 2:44, 7:14, 27 ✡ 11:18 Lagu Puji dong 2:5, 110:5, 115:13 ✡ 11:19 Dunya Model Baru 8:5, 16:18, 16:21