15
Tuju ana bua dari sorga bawa tuju calaka bésar pi bumi
1 Ais itu, beta dapa lia satu hal di langit yang luar biasa, sampe beta heran mau mati. Ada tuju ana bua dari sorga, satu-satu pegang kuasa ko kirim calaka bésar pi bumi. Ini tuju calaka ni, andia calaka tarahir. Kalo dong samua su jadi, na, dia pung arti bilang, Tuhan Allah pung hati su dingin, sampe Dia su sonde mara lai sang manusia.
2 Ais beta dapa lia laut yang manyala sama ke kaca yang tacampor deng api. Beta ju dapa lia banya orang yang badiri di itu laut pung pinggir. Dong tu, orang yang sonde iko itu binatang buas, sonde songgo dia pung patong, deng sonde tarima dia pung cap. Dong samua ada pegang alat musik sama ke sasando yang dong tarima dari Tuhan Allah. 3 Ais dong manyanyi satu lagu dari baꞌi Musa, andia Tuhan Allah pung orang suru-suru dolu-dolu. Itu orang dong ju manyanyi satu lagu ko puji-puji sang Yesus. Te dolu orang bunu bekin mati sang Dia, sama ke orang bunu domba ana di Tuhan Allah pung Ruma Sambayang ko bekin dingin Dia pung hati. Dong manyanyi bilang,*
“Botong puji-puji Tuhan Allah!
Botong angka tinggi-tinggi Dia pung nama!
Tagal Tuhan pung kuasa, luar biasa.
Deng Tuhan pung hebat, talalu heran.
Tuhan su pegang parenta sang samua suku-bangsa di bumi.
Tuhan su jadi Raja kasi samua suku di dunya.
Samua yang Tuhan bekin, luar biasa!
Tuhan pung karjá, talalu bagus!
Tuhan pung jalan, lurus mau mati!
Tuhan pung idop, paling batúl!✡
4 Samua orang angka tinggi-tinggi Tuhan pung nama,
samua orang puji-puji Tuhan pung bae.
Tagal cuma Tuhan sandiri yang barisi.
Cuma Dia sandiri sa yang sonde ada pung sala.
Nanti samua suku-bangsa datang sémba sang Tuhan.
Nanti samua suku datang minta tarima kasi sang Tuhan.
Tagal samua orang su lia Tuhan pung karjá yang bae.
Deng samua orang su tau Tuhan pung hati yang lurus.”✡
5 Waktu itu orang dong manyanyi abis, ju beta dapa lia itu Kamar yang Paling Barisi di Tuhan pung Ruma Sambayang di sorga, deng dia pung kaen pele ada tabuka lebar.✡ 6 Ais beta lia itu tuju ana bua dari sorga yang bawa itu tuju calaka tu. Dong ada jalan kaluar dari Tuhan pung Ruma Sambayang. Dong pake pakean yang bacaya puti barisi, deng pake salempang dari mas tulen.
7 Tarús beta lia satu dari itu 4 binatang luar biasa yang ada di sablá Tuhan pung korsi parenta, bagi tuju bokor mas kasi sang itu tuju ana bua dong. Itu tuju bokor dong, satu-satu taꞌisi deng hukuman dari Tuhan Allah. Dia yang ada tarús sampe salamanya. Te Dia su siap ko poꞌa Dia pung mara pi di bumi. 8 Sonde lama lai ju, itu Ruma Sambayang su ponu deng asap yang kaluar dari Tuhan Allah pung hebat deng Dia pung kuasa. Sonde ada satu orang ju yang bisa maso pi situ. Itu tuju ana bua dong musti poꞌa bekin abis itu tuju calaka di bumi, baru orang bisa maso pi situ.✡
* 15:3 Musa karang itu lagu waktu Tuhan bawa orang Israꞌel dong kaluar dari Masir, andia dong pung tampa sangsara. ✡ 15:3 Kaluar dari Masir 15:1-18 ✡ 15:4 Yeremia 10:7; Lagu Puji dong 86:9 ✡ 15:5 Kaluar dari Masir 38:21 ✡ 15:8 Kaluar dari Masir 40:34; 1 Raja-raja dong 8:10-11; 2 Sajara Israꞌel deng Yahuda 5:13-14; Yesaya 6:4